H.P. Pedersen-Dan
H.P. Pedersen-Dan, Hans Peder Pedersen-Dan, 1.8.1859-21.4.1939, dansk billedhugger. Som stenhuggersvend 1878 tog Hans Peder Pedersen-Dan på valsen og boede 1881-87 i Rom, hvor han blev uddannet på bl.a. kunstakademiet; derefter gik han på kunstakademiet i København, hvor han i 1889 modtog den lille guldmedalje.
I en naturalistisk udtryksform udførte Pedersen-Dan flere også i dag kendte skulpturer, fx Den lille hornblæser på Rådhuspladsen i København (bronze, 1899), de fire store granitelefanter til Carlsberg i Valby (1901) og Holger Danske (1907); bronzeudgaven af den sagnomspundne kriger ved Hotel Marienlyst i Helsingør blev flyttet til Skjern i 2013, gipsmodellen blev opstillet i Kronborgs kasematter, hvor den i 1985 blev erstattet af en version i kunststen.
Hans Peder Pedersen-Dan var gift med billedhuggeren Johanne Pedersen-Dan (1860-1934), der var skuespiller, før hun i 1888 blev elev af Stephan Sinding.